1. ปัจจัยความเสี่ยง

1.  ความไม่แน่นอนของรายได้เนื่องจากการได้รับคัดเลือกให้เป็นผู้ผลิตหนังสำหรับใช้ในการผลิตเบาะที่นั่ง
    หรือชิ้นส่วนตกแต่งภายในรถยนต์ที่ใช้หนังแต่ละรุ่นจะขึ้นกับการประมูล

บริษัทฯ มีรายได้หลักจากการผลิต หนังสำหรับผลิตเบาะที่นั่งในรถยนต์
เพื่อจำหน่ายให้แก่ผู้ผลิตรถยนต์ต่างๆ โดยบริษัทฯ มีการเสนอราคาโดยการเปิดประมูล (Bidding)
เพื่อเป็นผู้ผลิตสำหรับรถยนต์แต่ละรุ่น ทั้งนี้ ทางบริษัทฯ
มิได้มีสัญญาทางการค้าในลักษณะเป็นผู้รับจ้างผลิตเพียงรายเดียวสำหรับการผลิตรถยนต์ในทุกรุ่นของบริษัทผู้ผลิตรถยนต์
แต่จะได้รับหนังสือแจ้งว่าบริษัทฯ
ได้รับการคัดเลือกให้เป็นผู้ผลิตหนังสำหรับใช้ในการผลิตเบาะที่นั่งหรือชิ้นส่วนหนังตกแต่งภายในรถยนต์ในแต่ละรุ่น
(Model) ซึ่งโดยปกติจะเป็นการให้ผลิต ตลอดอายุการผลิตของรุ่นรถยนต์ประมาณ 4-8 ปี
ขั้นตอนการจัดซื้อดังกล่าวถือเป็นปกติของธุรกิจผลิตหนังสำหรับเบาะรถยนต์แบบ (OEM)
ที่เน้นการกระจายความเสี่ยง

อย่างไรก็ตาม ปัจจุบัน
ในธุรกิจผลิตหนังสำหรับใช้ในอุตสาหกรรมยานยนต์ยังมีการแข่งขันที่ไม่รุนแรงมากนัก
เนื่องจากเป็นสินค้าที่ต้องใช้ความชำนาญในการผลิต และมีมาตรฐานคุณภาพที่ค่อนข้างสูง
และต้องใช้เวลาในการพัฒนาผลิตภัณฑ์เป็นระยะเวลานานเพื่อที่ผู้ผลิตรถยนต์จะยอมรับในคุณภาพสินค้าของบริษัทฯ
ก่อนทำการคัดเลือกให้บริษัทฯ อยู่ในบัญชีรายชื่อผู้จัดหาผลิตภัณฑ์ ถึงแม้ว่าบริษัทฯ จะไม่ได้ผลิต
และส่งสินค้าตรงให้แก่บริษัทผู้ผลิตรถยนต์ แต่ปัจจุบันบริษัทผู้ผลิตรถยนต์ต่างๆ
จะเป็นผู้เลือกผู้ผลิตทางอ้อม (Tier 2) ได้เอง โดยในการสั่งซื้อนั้นจะทำผ่านผู้ผลิตประเภท Tier
1 โดยขั้นตอนการประมูลราคา ดังนั้นหากว่าบริษัทฯ
สามารถพัฒนาสินค้าให้มีคุณภาพและมาตรฐานเป็นที่ยอมรับของผู้ผลิตรถยนต์และได้รับความไว้วางใจให้เป็นผู้ผลิตเบาะหนังและชิ้นส่วนหนังสำหรับรถยนต์ให้กับผู้ผลิตรถยนต์รายใดแล้ว
โอกาสที่ลูกค้าจะเปลี่ยนไปใช้ผู้ผลิตเบาะหนังรายอื่นก็เป็นไปอย่างจำกัด
เนื่องจากการที่บริษัทผลิตรถยนต์จะเปลี่ยนผู้ผลิตสินค้าในแต่ละครั้งนั้น
จะใช้เวลาค่อนข้างนานสำหรับขั้นตอนการพัฒนาผลิตภัณฑ์กับผู้ผลิตสินค้ารายใหม่

2.  โครงสร้างรายได้ที่พึ่งพาอุตสาหกรรมยานยนต์ซึ่งผู้ผลิตรถยนต์ที่มีจำนวนน้อยราย

เนื่องจากรายได้ของบริษัทฯ จะขึ้นอยู่กับอุตสาหกรรมยานยนต์โดยตรง ดังนั้น
หากการขยายตัวของอุตสาหกรรมยานยนต์ในอนาคตเกิดการชะลอตัว
โดยเฉพาะในช่วงที่ภาวะเศรษฐกิจตกต่ำ หรือราคาน้ำมันที่มีแนวโน้มสูงขึ้นอย่างต่อเนื่อง
อาจส่งผลกระทบต่อยอดขายของบริษัทฯ โดยตรง อย่างไรก็ตาม
ถึงแม้ว่าในปัจจุบันแนวโน้มราคาน้ำมันจะเพิ่มสูงขึ้น แต่ยอดขายของบริษัทฯ
ยังคงปรับตัวเพิ่มสูงขึ้นได้อย่างต่อเนื่อง ทั้งนี้
เนื่องจากตลาดรถยนต์ในปัจจุบันลูกค้าหันมานิยมใช้เบาะหนังมากขึ้น
ทำให้บริษัทผู้ผลิตรถยนต์ส่วนใหญ่จะเพิ่มสัดส่วนในการใช้เบาะหนังในรถยนต์รุ่นใหม่ ๆ
เพิ่มมากขึ้นทั้งในรถยนต์ที่มีราคาสูง ราคาปานกลาง และรถขนาดเล็ก
จากเดิมที่จะใช้เบาะหนังเฉพาะในรถยนต์ที่มีราคาสูงเท่านั้น

อย่างไรก็ตาม บริษัทฯ ได้มีนโยบายรักษาความสัมพันธ์อันดีกับลูกค้าทุกราย
ด้วยการพัฒนาระดับความสัมพันธ์จากผู้จำหน่ายสินค้ากับผู้ซื้อสินค้าให้เป็นพันธมิตรทางธุรกิจ
(Strategic Partner) โดยบริษัทฯ อาจจะมีส่วนร่วมในการพัฒนาแบบต่างๆ
ทำให้ระดับความสำคัญและความสัมพันธ์ของบริษัทฯ กับลูกค้ามีเพิ่มมากขึ้น
ทำให้ได้รับความไว้วางใจมากขึ้น

3.  ความเสี่ยงจากความผันผวนของอัตราแลกเปลี่ยน

บริษัทฯ มีการนำเข้าวัตถุดิบเช่นหนังดิบ และเคมีภัณฑ์ จากต่างประเทศเช่น สหรัฐอเมริกา
ออสเตรเลีย สิงคโปร์ เยอรมัน แอฟริกาใต้ อูกันดา และ เคนย่า
ซึ่งในปัจจุบันได้มีการชำระเงินสกุลต่างประเทศเพียง 2 สกุล คือ เงินเหรียญสหรัฐ
และเงินเหรียญสิงคโปร์ ในขณะเดียวกันบริษัทฯ ก็มีการส่งออกซึ่งมีรายรับเป็นเงินเหรียญสหรัฐ
และเงินเหรียญสิงคโปร์ เช่นกัน โดยตลอดปี 2550 ค่าเงินบาทมีการแข็งค่าขึ้นมาอย่างต่อเนื่อง
ทำให้เกิดปัจจัยลบต่อการส่งออก อย่างไรก็ตาม ปริมาณการส่งออกสินค้า
และการนำเข้าวัตถุดิบที่เป็นเงินตราต่างประเทศในปัจจุบันยังมีมูลค่าไม่มากนัก
ทำให้บริษัทฯมีความเสี่ยงจากความผันผวนของอัตราแลกเปลี่ยนค่อนข้างน้อย
ซึ่งหากในอนาคตมูลค่าการทำรายการดังกล่าวเพิ่มสูงขึ้น
ทางบริษัทฯจะนำนโยบายในการที่จะป้องกันความเสี่ยงโดยการนำเครื่องมือทางการเงินมาใช้ เช่น
การซื้อเงินตราต่างประเทศล่วงหน้า (Forward contract)
มาใช้โดยพิจารณาตามความเหมาะสมของสถานการณ์ที่เกิดขึ้นในช่วงเวลาดังกล่าว นอกจากนี้
ในปัจจุบันบริษัทยังคงใช้นโยบายในการบริหารความเสี่ยงจากอัตราแลกเปลี่ยนโดยวิธีการบริหารความเสี่ยงแบบธรรมชาติ
(Natural Hedge)
โดยการนำเงินตราต่างประเทศที่ได้รับจากการส่งออกไปชำระค่าวัตถุดิบที่ต้องชำระเป็นเงินสกุลต่างประเทศ
ทำให้บริษัทสามารถบรรเทาความเสี่ยงอันเนื่องมาจากความผันผวนของอัตราแลกเปลี่ยนลงได้ และ
ในปี 2551 นี้ บริษัทเชื่อมั่นว่า
อัตราแลกเปลี่ยนต่างๆจะเริ่มมีเสถียรภาพมากขึ้นจากมาตรการควบคุมและตรวจสอบของภาครัฐที่เข้มแข็งขึ้น

4.  ความเสี่ยงจากการเปลี่ยนแปลงเทคโนโลยีในสายการผลิต

ในปัจจุบัน
ภาครัฐมีแนวโน้มที่จะพิจารณาออกมาตรการให้ผู้ผลิตหนังเปลี่ยนเทคโนโลยีในการผลิตจากการวิธีการใช้สารเคมีในการฟอกหนังแบบใช้สารโครเมียม
(Chrome) เป็นแบบวิธีไร้สารโครเมียม (Chrome free)
เพื่อลดผลกระทบที่อาจจะเกิดขึ้นกับสิ่งแวดล้อม ประกอบกับบริษัทผู้ผลิตรถยนต์ขนาดใหญ่เช่น ฮอนด้า
ตอบรับกระแสการอนุรักษ์สภาพแวดล้อม โดยเฉพาะตลาดรถยนต์ในประเทศแถบยุโรป
ได้เริ่มมีการผลิตแบบวิธีไร้สารโครเมียมแล้วในค่ายรถใหญ่เช่น ฮอนด้า ออดี้ และวอลโว่
ซึ่งหากมีการเปลี่ยนแปลงดังกล่าวในช่วงเริ่มต้น บริษัทฯอาจจะได้รับผลกระทบต่อขั้นตอนการผลิต
เนื่องจากเครื่องจักรอุปกรณ์ที่ใช้ต้องมีการแยกออกจากกันอย่างชัดเจน
เนื่องจากสารเคมีที่ใช้ในการผลิตแบบใช้สารโครเมียมไม่สามารถนำมาใช้รวมกับแบบวิธีไร้สารโครเมียมได้
ทำให้บริษัทฯ มีภาระในการลงทุนเพิ่มในส่วนของสารเคมีที่มีมูลค่าสูงขึ้นกว่าสารเคมีที่ใช้อยู่ ณ
ปัจจุบัน หรือเพิ่มขึ้นประมาณร้อยละ 10 ของต้นทุนค่าเคมีรวมทั้งหมด
และอาจจะมีการลงทุนเพิ่มในเครื่องจักรอุปกรณ์หากจำเป็นต้องผลิตทั้ง แบบใช้สารโครเมียม
และแบบวิธีไร้สารโครเมียมพร้อมกันทั้ง 2 สาย ซึ่งอาจจะกระทบต้นทุนการผลิตโดยตรง
โดยผู้ผลิตรถยนต์รายใหญ่มีแผนที่ชัดเจนในการกำหนดให้สายการผลิตเบาะหนังต้องปราศจากสารโครเมียม
ดังนั้น ในอนาคต บริษัทฯ
ไม่อาจทราบได้ว่าอาจจะมีการเปลี่ยนแปลงเทคโนโลยีในการผลิตตามนโยบายของทั้งภาครัฐและภาคเอกชนอีกหรือไม่
โดยการเปลี่ยนแปลงดังกล่าวอาจส่งผลกระทบต่อการลงทุนเพิ่มและต้นทุนในการดำเนินงานของบริษัทฯ
ในอนาคต

อย่างไรก็ตาม บริษัทฯ ได้มีการเตรียมความพร้อมในการรองรับการเปลี่ยนแปลงดังกล่าว
รวมถึงการเปลี่ยนแปลงเทคโนโลยีในการผลิตที่อาจจะเกิดขึ้นในอนาคต
โดยการเน้นด้านโครงการวิจัยและพัฒนาสายการผลิต เช่น กรณีของ
สายการผลิตที่ต้องปราศจากสารโครเมียม ซึ่งหากมีการเปลี่ยนแปลงเกิดขึ้นในอนาคต โดยในปี
2551 บริษัทฯ ได้รับคำสั่งซื้อเพิ่มขึ้นจากรถยนต์รุ่นใหม่จากทั้งบริษัท โตโยต้า ฮอนด้า และ นิสสัน
ซึ่งบริษัทฯ คาดว่าจะสามารถผลิตสินค้าดั่งกล่าวเพื่อรองรับความต้องการของบริษัทลูกค้าได้ทันท่วงที
และสามารถบริหารจัดการต้นทุนการผลิตได้อย่างมีประสิทธิภาพ

5.  การแข่งขันจากผู้ผลิตหนังในต่างประเทศ

นโยบายเปิดเสรีการค้าภายใต้กฎเกณฑ์ขององค์การการค้าระหว่างประเทศ (World Trade
Organization หรือ WTO) เขตการค้าเสรีอาเซี่ยน (AFTA) และตลาดการค้าเสรี (FTA)
โดยการให้สิทธิพิเศษทางด้านภาษีนำเข้า
ได้ส่งผลกระทบต่อแนวโน้มการพัฒนาอุตสาหกรรมยานยนต์และชิ้นส่วนของไทย โดยผู้ผลิตรถยนต์นั้น
สามารถเลือกซื้อชิ้นส่วนในระบบ Global Sourcing
เพื่อให้ได้ผลิตภัณฑ์ที่มีคุณภาพด้วยต้นทุนที่เหมาะสมที่สุด ดังนั้น ในอนาคต
รายได้ธุรกิจฟอกหนังของบริษัทฯ อาจจะได้รับผลกระทบจากการแข่งขันจากต่างประเทศ
ซึ่งอาจจะมีข้อได้เปรียบบริษัทฯ ด้านต้นทุนการผลิต โดยเฉพาะด้านแรงงาน

อย่างไรก็ตาม การที่บริษัทฯ ประกอบธุรกิจฟอกหนังเป็นระยะเวลากว่า 30 ปี และกว่า 8
ปีในธุรกิจการผลิตหนังสำหรับอุตสาหกรรมรถยนต์
ซึ่งเน้นการผลิตสินค้าที่มีคุณภาพตามมาตรฐานของบริษัทรถยนต์
รวมถึงสามารถพัฒนาสินค้าให้เหมาะสมตามความต้องการที่เปลี่ยนไป
และสามารถจัดส่งสินค้าได้ตรงเวลา ทำให้บริษัทฯ สามารถรักษาฐานลูกค้าเดิมไว้ได้
และสามารถได้รับความไว้วางใจให้เป็นผู้ผลิตหนังสำหรับรถยนต์รุ่นใหม่ๆ เพิ่มขึ้นอย่างต่อเนื่อง
โดยเฉพาะอย่างยิ่งชิ้นส่วนหนังสำหรับทำเบาะรถยนต์ซึ่งเป็นสินค้าที่สร้างรายได้หลักให้กับบริษัทฯ
และเป็นสินค้าที่ต้องการคุณภาพและมาตรฐานในการผลิตที่สูง ดังนั้น
จึงเป็นการยากที่ผู้ผลิตหนังสำหรับทำเบาะหนังรถยนต์รายหนึ่งรายใดจะได้รับความเชื่อถือ
และไว้วางใจให้เป็นผู้ผลิตให้กับผู้ผลิตรถยนต์ต่างๆ ซึ่ง คุณภาพสินค้าของบริษัทฯ
เป็นที่ยอมรับของลูกค้า ซึ่งได้แก่ บริษัทผู้ผลิตรถยนต์ของ ญี่ปุ่น และสหรัฐอเมริกา
และเป็นผู้ที่มีรายชื่ออยู่ในบัญชีรายชื่อผู้ผลิตสินค้าให้แก่ บริษัทรถยนต์ชั้นนำหลายแห่ง
ซึ่งถือเป็นจุดเด่นของบริษัทฯ

6.  ความเสี่ยงจากการจัดหาวัตถุดิบ

วัตถุดิบที่สำคัญต่อการผลิต คือ หนังโค-กระบือ ซึ่งในปัจจุบันคิดเป็นสัดส่วนร้อยละ 53
ของต้นทุนการผลิตทั้งหมด ซึ่งหากในอนาคต บริษัทฯ
ต้องประสบปัญหาขาดแคลนวัตถุดิบหรือวัตถุดิบมีราคาแพง จากการเกิดโรคระบาด เช่น โรควัวบ้า
หรือโรคระบาดในสัตว์อื่นๆ
หรือจากปริมาณวัตถุดิบหนังดิบที่ลดลงเนื่องจากแนวโน้มการบริโภคเนื้อสัตว์ที่น้อยลง
ประกอบกับการสั่งซื้อวัตถุดิบของบริษัทฯ
โดยปกติจะไม่มีการทำสัญญาสั่งซื้อวัตถุดิบโดยเฉพาะหนังสัตว์เป็นระยะยาว
ซึ่งปัจจัยดังกล่าวอาจมีผลให้ต้นทุนวัตถุดิบเพิ่มสูงขึ้นได้

อย่างไรก็ตาม บริษัทฯ มีนโยบายสั่งซื้อวัตถุดิบจากผู้ผลิตหรือผู้จำหน่ายหลายราย
โดยกระจายแหล่งวัตถุดิบให้มีความหลากหลายไปยังภูมิภาคต่างๆ เช่น เอเชีย ยุโรป อเมริกา และ
แอฟริกา ทำให้สามารถรักษาจำนวนผู้จัดจำหน่ายไว้ได้ระดับหนึ่ง
จึงเป็นการกระจายความเสี่ยงในเรื่องการจัดหาวัตถุดิบ โดยบริษัทฯ
ไม่มีการสั่งซื้อวัตถุดิบจากผู้จัดจำหน่ายรายใดเกินร้อยละ 30 ของยอดซื้อวัตถุดิบรวม แต่ทั้งนี้ บริษัทฯ
จะพิจารณาถึงเรื่องของคุณภาพ ราคา และความตรงต่อเวลาในการส่งมอบด้วย ประกอบกับบริษัทฯ
มีความสัมพันธ์อันดีกับผู้จัดจำหน่ายวัตถุดิบ เนื่องจากทำการซื้อขายกันมาเป็นเวลานาน
และที่ผ่านมาในอดีตบริษัทฯ ไม่เคยประสบปัญหาเรื่องขาดแคลนวัตถุดิบ

7.  ความเสี่ยงจากความผันผวนของราคาวัตถุดิบ

วัตถุดิบที่ใช้ในการผลิตหลักของบริษัทฯ ได้แก่ หนังสัตว์ โดยเฉพาะหนังโค หนังกระบือ
และน้ำยาเคมีต่างๆ ซึ่งในปัจจุบันคิดเป็นประมาณร้อยละ 78 ของต้นทุนรวม
โดยราคาวัตถุดิบอาจจะมีการปรับตัวขึ้นลงตาม อุปสงค์ อุปทาน นอกจากนี้
ราคาวัตถุดิบอาจจะมีการปรับตัวสูงขึ้นจากเหตุการณ์และปัจจัยต่างๆ เช่น
สถานการณ์โรควัวบ้าในต่างประเทศ การเปลี่ยนแปลงตามฤดูกาล เช่นช่วงเข้าพรรษา
ซึ่งมีการฆ่าสัตว์ลดน้อยลง ทำให้ราคาหนังมีแนวโน้มที่จะปรับราคาสูงขึ้น
รวมถึงการเพิ่มขึ้นของค่าขนส่งซึ่งเป็นผลกระทบจากราคาน้ำมันที่ปรับตัวสูงขึ้น เป็นต้น
ประกอบกับการจัดซื้อวัตถุดิบดังกล่าวจะไม่มีการทำสัญญาระยะยาว
ดังนั้นปัจจัยดังกล่าวจะมีกระทบโดยตรงต่อต้นทุนของบริษัทฯ และผลการดำเนินงานของบริษัทฯ

แม้ ราคาวัตถุดิบในปัจจุบันจะมีแนวโน้มสูงขึ้น บริษัทฯ ได้มีการติดตามราคาของวัตถุดิบต่างๆ
อย่างใกล้ชิด และต่อเนื่องโดยมีการติดต่อกับผู้จำหน่ายหนังสัตว์ และเคมีต่างๆ
หลายรายทั้งในและต่างประเทศ นอกจากนี้ หากในปีใดที่ราคาวัตถุดิบมีการปรับตัวสูงขึ้นมาก บริษัทฯ
เชื่อว่าจะสามารถเจรจาต่อรองกับผู้ผลิตรถยนต์ต่างๆเพื่อทำการปรับราคาสินค้าให้สะท้อนกับต้นทุนที่เพิ่มขึ้นได้

8.  ความเสี่ยงจากการชำรุด หยุดชะงัก หรือ เสียหายของเครื่องจักร และอุปกรณ์ที่ใช้ในการผลิต

การผลิตสินค้าของบริษัทฯขึ้นอยู่กับเครื่องจักรเป็นหลักในการฟอกย้อม เย็บ ตัด ซึ่งปัจจุบันบริษัทฯ
มีการผลิตที่ต้องใช้เครื่องจักรคิดเป็นร้อยละ 80 ของกำลังการผลิตรวม ดังนั้น
หากกระบวนการผลิตเกิดการขัดข้องหรืออุปกรณ์หรือเครื่องจักรที่ใช้ในการผลิตของบริษัทฯ
ได้รับความเสียหาย อย่างไรก็ตาม บริษัทฯ
ได้มีการดูแลและตรวจสอบอุปกรณ์และเครื่องจักรของบริษัทฯ ลักษณะการซ่อมบำรุงเชิงป้องกัน
(Preventive Maintenance) อยู่อย่างสม่ำเสมอ
เป็นประจำตามตารางการซ่อมบำรุงเพื่อให้เครื่องจักรมีสภาพดี
พร้อมทั้งการดำเนินการตามแผนซ่อมบำรุงเครื่องจักรประจำปี เพื่อช่วยป้องกัน และลดปัญหาดังกล่าว
นอกจากนี้ บริษัทฯ ยังมีการเก็บชิ้นส่วนอะไหล่ของเครื่องจักรไว้ และมีช่างซ่อมบำรุงประจำโรงงาน
จากการบริหารจัดการที่มีประสิทธิภาพ ทำให้บริษัทฯ
ไม่เคยประสบปัญหาด้านการขัดข้องของเครื่องจักรถึงขั้นหยุดการผลิต

9.  ความเสี่ยงจากสินค้าทดแทนที่อาจจะเกิดขึ้นในอนาคต

ในอดีต เบาะรถยนต์ส่วนใหญ่จะทำจากผ้า
และหนังเทียมสังเคราะห์แต่แนวโน้มพฤติกรรมผู้บริโภคทั่วโลกมีความนิยมเบาะรถยนต์ที่ผลิตจากหนังสัตว์มากขึ้นเนื่องจากข้อได้เปรียบทางความนุ่ม
คงทน และทำความสะอาจง่าย ทั้งนี้ในอนาคต พฤติกรรมของผู้บริโภคอาจจะมีการเปลี่ยนแปลง
โดยมีการหันไปนิยมสินค้าทดแทนอื่นๆ
หรือสามารถใช้วัสดุอื่นที่ได้รับการพัฒนาทางเทคโนโลยีให้มีคุณสมบัติเทียบเท่ากับหนังแท้ เช่น
หนังเทียมที่ขึ้น หรือหันกลับไปนิยมเบาะรถยนต์ที่ทำด้วยผ้า ทั้งนี้
ในอนาคตหากเทคโนโลยีการผลิตหนังเทียมมีความก้าวหน้ามากขึ้นจนมีคุณสมบัติใกล้เคียงกับหนังแท้
ด้วยราคาที่ต่ำกว่า อาจทำให้ผู้บริโภคหันไปนิยมหนังเทียมแทนหนังแท้ได้ ดังนั้น บริษัทฯ
จึงอาจได้รับผลกระทบด้านรายได้ ซึ่งในปัจจุบันมีการพัฒนาเรื่อง PVC Sole
ให้เข้ามาแทนที่การใช้หนังแท้ แต่ก็ยังไม่สามารถทดแทนหนังแท้ซึ่งมีคุณสมบัติที่ดีกว่าได้

อย่างไรก็ตาม บริษัทฯ เชื่อว่าในอนาคตอันใกล้นี้จะยังไม่มีสินค้าที่สามารถทดแทนหนังแท้ได้
เนื่องจากคุณสมบัติของหนังแท้ที่มีความนุ่มตามธรรมชาติ ระบายความร้อนได้ดี และทนทานกว่า
ทำให้หนังแท้ยังคงเป็นที่นิยมในกลุ่มผู้บริโภคในปัจจุบัน
ประกอบกับปัจจุบันบริษัทผู้ผลิตรถยนต์ชั้นนำได้ให้ความสนใจในเรื่องสิ่งแวดล้อมมากขึ้นทำให้โอกาสที่บริษัทผู้ผลิตรถยนต์จะหันมาใช้หนังเทียม
ซึ่งทำมาจากสารเคมี PVC และมีผลกระทบทางลบกับสิ่งแวดล้อม แทนหนังสัตว์แท้เป็นไปได้น้อย

  1.10 ความเสี่ยงจากความพึ่งพิงบุคลากรที่มีความเชี่ยวชาญเฉพาะ

เนื่องจากสินค้าของบริษัทฯ เน้นคุณภาพ การออกแบบ และความเชี่ยวชาญเป็นหลัก
โดยเฉพาะขั้นตอนที่ต้องใช้ความละเอียดอ่อนเช่น การตัดเย็บ และการตรวจดูสภาพของหนัง เป็นต้น
ถึงแม้ว่า บริษัทฯจะมีแผนนำเครื่องจักรเข้ามาใช้ในบางขั้นตอนการผลิต
การผลิตในหลายขั้นตอนยังคงเป็นแบบพึ่งพาบุคลากร (Manual)
โดยขั้นตอนการผลิตจำเป็นต้องใช้ความเชี่ยวชาญของพนักงานแต่ละบุคคล
และในแต่ละสายงานจะต้องมีผู้ที่มีประสบการณ์และเชี่ยวชาญในอุตสาหกรรมดูแลอย่างใกล้ชิด ดังนั้น
บุคลากรจึงเป็นหัวใจหลักในการผลิต ที่จะสามารถลดอัตราจากการสูญเสียจากการผลิตได้
โดยบริษัทฯ ไม่อาจรับรองได้ว่าในอนาคต บริษัทฯ
จะสามารถรักษาบุคลากรที่มีประสบการณ์และเชี่ยวชาญในอุตสาหกรรมให้คงอยู่กับบริษัทฯ ได้ตลอดไป

อย่างไรก็ตาม บริษัทฯ ได้เล็งเห็นปัญหาดังกล่าว บริษัทฯ
จึงได้มีการจัดอบรมให้พนักงานในแต่ละแผนกให้ได้เรียนรู้งาน และปัญหาของแต่ละแผนกอยู่เสมอ
และมีการตั้งเป้าหมายในการผลิตในแต่ละขั้นตอน
พร้อมทั้งจัดให้มีผลตอบแทนเพิ่มหากสามารถลดอัตราการสูญเสียได้ เช่น การวางแบบเพื่อตัดชิ้นส่วน
ซึ่งที่ผ่านมาทำให้สามารถลดการสูญเสียได้อย่างมีประสิทธิภาพ นอกจากนี้ บริษัทฯ
ยังมีการจ่ายค่าตอบแทนทั้งในรูปของเงินเดือนและสวัสดิการต่างๆ
ให้เทียบเท่ากับกลุ่มอุตสาหกรรมเดียวกัน ซึ่งจะสามารถดึงดูดให้พนักงานอยู่กับบริษัทฯ
และในขณะเดียวกันก็สามารถสร้างแรงจูงใจในการทำงานเพื่อ
ให้มีส่วนร่วมในการเติบโตของบริษัทฯ ควบคู่กันไป